ປຶ້ມເລື່ອງການຢູ່ໃນເຮືອນ

Matthew Griffiths

ຂ້ອຍຫວັງວ່າ ພວກເຮົາຈະສາມາດອອກໄປນອກເຮືອນໄດ້!

ພວກເຮົາອອກໄປຂ້າງນອກບໍ່ໄດ້. ມັນມີສັດຕູທີ່ເຮົາບໍ່ສາມາດເບິ່ງເຫັນໄດ້ຢູ່ຂ້າງນອກ. ມັນແມ່ນເຊື້ອພະຍາດທີ່ເຮັດໃຫ້ຄົນລົ້ມປ່ວຍ!

ບາງ​ຄັ້ງ ມັນກໍ່ອອກຈາກ​ຮ່າງ​ກາຍຄົນໃນຮູບແບບຂອງລະອອງນ້ຳຝອຍຜ່ານໄປໃນອາກາດ. ຍ້ອນແນວນັ້ນ ບາງຄົນຈິ່ງໃສ່ໜ້າກາກອະນາໄມ.

ບາງຄັ້ງ ມັນກໍ່ຢູ່ນຳສິ່ງຂອງທີ່ເຮົາສຳຜັດ. ຍ້ອນແນວນັ້ນ ພວກເຮົາຄວນລ້າງມືເລື້ອຍໆ, ດ້ວຍສະບູ ແລະ ນ້ຳທີ່ສະອາດ.

ມັນອາດຈະຢູ່ໃນໂຕຂອງພວກເຮົາ ເຊັ່ນກັນ. ຍ້ອນແນວນັ້ນ ພວກເຮົາຄວນປິດປາກເວລາໄອ ແລະ ຈາມ, ເຮັດໄດ້ແນວນັ້ນ ພວກເຮົາຈິ່ງຈະບໍ່ແຜ່ເຊື້ອໃຫ້ກັບຄົນອື່ນ.

ໄວຣັດ ມັນນ້ອຍຫລາຍ ຈົນບໍ່ສາມາດເຫັນດ້ວຍຕາເປົ່າໄດ້ ແລະ ບາງເທື່ອຄົນເຮົາກໍບໍ່ຮູ້ວ່າ ພວກເຂົາໄດ້ຕິດເຊື້ອແລ້ວ. ດັ່ງນັ້ນ ພວກເຮົາຕ້ອງໄດ້ຮັກສາໄລຍະຫ່າງກັບຄົນອື່ນ.

ການກັກຂັງຕົນເອງຢູ່ໃນບ້ານ ອາດເຮັດໃຫ້ຮູ້ສຶກເຫງົາ, ແຕ່ວ່າ ໄວຣັດ ມັນກໍເປັນຕາຢ້ານຫລາຍ. ແລະ ພວກເຮົາທຸກຄົນ ແມ່ນກຳລັງຕົກຢູ່ໃນສະຖານນະການແບບດຽວກັນທັງໝົດ.

ມັນບໍ່ເປັນຫຍັງດອກ ທີ່ເຮົາຮູ້ສຶກເສົ້າແດ່ເປັນບາງຄັ້ງ. ພວກເຮົາຄວນບອກໃຫ້ຜູ້ໃຫຍ່ຮູ້ນຳ ວ່າພວກເຮົາຮູ້ສຶກແນວໃດ, ແລະ ໃຫ້ຫ່ວງໃຍເມດຕາເຊິ່ງກັນ ແລະ ກັນ.

ພວກເຮົາທຸກຄົນຕ້ອງກັກຕົວເອງຢູ່ໃນເຮືອນ ເພື່ອຄົນອີກຫຼາຍໆຄົນຈະບໍ່ຕິດເຊື້ອຕື່ມອີກ, ແລະ ຈະຊ່ວຍໃຫ້ຜູ້ທີ່ຕິດເຊື້ອແລ້ວ ໄດ້ມີເວລາຮັກສາຕົວເອງໃຫ້ດີຂຶ້ນ.

ແຕ່ວ່າ ມັນອາດຈະເຮັດໃຫ້ຮູ້ສຶກເບື່ອ......ຫຼາຍ!

ຮູ້ສຶກເບື່ອຫວາ? ຂ້ອຍບໍ່ຄິດແນວນັ້ນ. ມື້ວານນີ້ ເຈົ້າເປັນທະຫານຜູ້ເກັ່ງກ້າ ແລະ ຂ້ອຍກໍເປັນພະລາຊີນີ ຢູ່ທີ່ປ້ອມປາການຂອງພວກເຮົາ.

ພວກເຮົາຫຼິ້ນໝາກລີ້ ແລະ ແຕ້ມຮູບນຳກັນ. ພວກເຮົາຍັງຫຼິ້ນຂັບລົດແກັດເຈ້ຍຂອງພວກເຮົາແຂ່ງກັນອີກ!

ພວກເຮົາຍັງເປັນພໍ່ຄົວແມ່ຄົວ! ພວກເຮົາຮຽນອົບເຂົ້າໜົມ ແລະ ຊ່ວຍພໍ່ເຮັດອະນາໄມເຮືອນຄົວ!

ເປັນຕາອີ່ຕົນຜູ້ໃຫຍ່ ທີ່ໄດ້ເຮັດວຽກຢູ່ເຮືອນ! ພິມເອກະສານ ແລະ ມີປະຊຸມຕະຫຼອດ ........ ນັ້ນແມ່ນເປັນສິ່ງທີ່ໜ້າເບື່ອແທ້ໆ.

ທ່ານໝໍ ແລະ ພະຍາບານ ກຳລັງຕໍ່ສູ້ກັບໄວຣັດ ແລະ ສ່ຽງຊີວິດຂອງພວກເຂົາ ເພື່ອຊ່ວຍຄົນອື່ນ ...... ພວກເຮົາຄວນເປັນກຳລັງໃຈໃຫ້ພວກເຂົາ.

ມື້ນີ້, ມາຫຼິ້ນເປັນໂຈນສະຫຼັດນຳກັນເຖາະ. ພວກເຮົາສາມາດຮ້ອງຂຶ້ນດັງໆ "ອາາາາາາາ" ແລະ ສູ້ກັບໄວຣັດ!

ພວກເຮົາຈະຕ້ອງໝັ່ນລ້າງມືໃຫ້ສະອາດ ແລະ ຢ່າມັກຈັບໜ້າຈັບຕາເດີ້. ພວກເຮົາຈະຢູ່ໃນເຮືອນ, ບ່ອນທີ່ມັນປອດໄພ.

ມື້ອື່ນ, ບໍ່ມີໃຜຮູ້ດອກວ່າ ພວກເຮົາຈະເປັນຫຍັງ? ແຕ່ມັນຈະຕ້ອງມ່ວນຢ່າງແນ່ນອນ, ພຽງແຕ່ລໍຖ້າ ແລະ ເບິ່ງໄປພ້ອມໆກັນ!

ພວກເຮົາຄວນລ້າງມືແນວໃດ: 1. ລ້າງມືໃຫ້ປຽກແລ້ວໃສ່ສະບູ. 2. ເອົາຝາມືສອງຂ້າງຖູເຂົ້ານຳກັນ. 3. ຖູຫຼັງມືທັງສອງຂ້າງ. 4. ນິ້ວມືສອດເຂົ້າກັນ ແລະ ຖູ. 5. ອະນາໄມນິ້ວໂປ້ໃຫ້ສະອາດ. 6. ຖູນິ້ວມື ແລະ ເລັບມືໃສ່ຝາມື. 7. ລ້າງມືດ້ວຍນ້ຳສະອາດ. 8. ເຊັດມືໃຫ້ແຫ້ງດ້ວຍຜ້າແພທີ່ສະອາດ. ພວກເຮົາໃຊ້ເວລາໃນການລ້າງມື ປະມານ 20 ວິນາທີ. ມັນອາດຈະດົນເທົ່າກັບເວລາທີ່ໃຊ້ໃນການຮ້ອງເພັງ "ສຸກສັນວັນເກີດ" ໄດ້ສອງຄັ້ງ. ສະນັ້ນ, ແຕ່ລະມື້ ຈະເປັນວັນເກີດສຳລັບ ມືເບື້ອງຊ້າຍ ແລະ ມືເບື້ອງຂວາຂອງເຈົ້າ.

ພວກເຮົາຄວນເຮັດແນວໃດເວລາຈາມ ຫຼື ໄອ ໄວຣັດອາດຈະຢູ່ໃນລະອອງຝອຍນ້ອຍໆ ທີ່ມາຈາກການຈາມ ຫຼື ການໄອຂອງພວກເຮົາ. ພວກເຮົາບໍ່ຢາກໃຫ້ມັນຕິດຢູ່ຕາມມື ຫຼື ມັນອາດຈະຈັບຢູ່ທຸກບ່ອນທີ່ພວກເຮົາສຳຜັດ. ບັງການຈາມດ້ວຍຂໍ້ສອກພັບ, ຫຼື ບັງດ້ວຍເຈັ້ຍທິສຊູທີ່ສະອາດ ແລ້ວຖີ້ມລົງຖັງຂີ້ເຫຍື້ອ!

ຜົນງານນີ້ແມ່ນຖືກສ້າງຂື້ນໂດຍຜ່ານການສະໜັບສະໜູນຈາກ All Children Reading: A Grand Challenge for Development (ACR GCD) Founding Partners (United States Agency for International Development [USAID], World Vision, ແລະ Australian Government) ໂດຍການຮ່ວມມືກັບ Global Book Alliance. ເຊິ່ງໄດ້ກະກຽມຈັດທຳໂດຍ The Asia Foundation ແລະ ບໍ່ຈຳເປັນຕ້ອງສະທ້ອນເຖິງມູມມອງຂອງ ACR GCD Founding Partners ຫຼື Global Book Alliance. ການດັດແປງ ຫຼື ການແປຜົນງານດັ່ງກ່າວນີ້ ບໍ່ຄວນຖືເປັນການແປ ACR GCD ຢ່າງເປັນທາງການ, ແລະ ACR GCD ຈະບໍ່ຮັບຜິດຊອບຕໍ່ກັບເນື້ອໃນ ຫຼື ຂໍ້ຜິດພາດໃດໆໃນການແປນີ້.

Brought to you by

Let's Read is an initiative of The Asia Foundation's Books for Asia program that fosters young readers in Asia. booksforasia.org To read more books like this and get further information, visit letsreadasia.org .

Original Story The Inside Book, Author/Illustrator: Matthew Griffiths. Published by The Asia Foundation - Let's Read https://aprendeleyendo.com/wp-content/uploads/2020/04/The-Inside-Book-Matthew-Griffiths.pdf © Matthew Griffiths. Released under CC BY-NC-SA 4.0.

This work is a modified version of the original story. © The Asia Foundation, 2020. Some rights reserved. Released under CC BY-NC-SA 4.0.

For full terms of use and attribution, http://creativecommons.org/licenses/by-nc-sa/4.0/

Contributing translators: King Paniphone, Vinitsa, and Manivone